钦定古今图书集成/明伦汇编/闺媛典/第047卷 > 罗宣明妻蒋氏
## 钦定古今图书集成/明伦汇编/闺媛典/第047卷 > 罗宣明妻蒋氏

按《歙县志》：“蒋氏名德新，呈坎罗宣明妻。至正壬辰，蕲
黄寇起，宣明保障乡井，蒋鬻奁助之。乙未冬，寇至，宣
明欲携氏往军中，氏曰：‘妾兄弟在香山砦栅，愿往依
之，君努力自爱’。丙申正月，城复陷，宣明请兵浙江。贼
闻宣明妻孥在香山，攻之益力。寨破，蒋以二子驴儿、
马儿属苍头奴詹胜宝，使护之。旋遇贼石崖，极口骂”
贼，贼断其臂，坠崖下，驴儿见母死，亦哭骂贼并杀之。
胜宝不胜怒，执木戟击伤数贼，皆遇害。寇退，蒋从侄
志从积尸中，缘崖下得蒋尸，旁有衣箧，蠕蠕动，启视
之，马儿在焉。